**Дрэва Гедзіміна**

Гэта былі часы далёкія. Гаспадарыў у Вялікім Княстве Літоўскім Гедзімін, ваяр суровы і адважны.

Неяк быў князь на паляванні ў прыгожай пушчы. У азартнай пагоні Гедзімін не заўважыў, як сонца нанізалася на высокія дубы. Здарожыўся атрад, паклаліся спаць паляўнічыя. Ледзь нахіліў галаву князь, як ўбачыў ён чароўны сон.

Стаіць на высокай гары, што завецца Крывою, вялікі Жалезны Воўк. І вые, як сотня ваўкоў. Ад таго звярынага рыку лісце з дубоў ападае, зямля дрыжыць.

Уранку паслаў Гедзімін за чараўніком Лядзейкам. Ён патлумачыў сон:

– Жалезны Воўк азначае: будзе тут стаяць новая сталіца. Воўк гырчыць, гэта значыць будуць горад той ведаць у свеце. Імя дасі па назве ракі Віліі – Вільня. Вакол сталіцы аб’яднаецца дзяржава, што будзе квітнець пад уладай тваіх сыноў і ўнукаў.

Задаволіўся князь адказам, аднак вяшчун папярэдзіў:

– Ты – магутны гаспадар. Аднак ёсць на свеце тое, што любую сілу пераможа. Глядзі, я кідаю жолуд у зямлю. Хутка вырасце дуб. Шмат галін і лісця будзе на ім. Лісце зялёнае – гэта род Гедзіміна. Многа нашчадкаў будзеш мець, княжа. Вышэй на дубе – лісты залатыя. Стануць твае сыны ды ўнукі каралямі. Да твару ім будуць кароны Літвы і Польшчы, Венгрыі і Чэхіі. На самым версе – чырвонае лісце. Стагоддзі моцным будзе твой род, нібыта дуб з прыгожай каронай. Аднак у дуброву збягуцца дзікі і разрыюць глебу лычамі. Засохне карэнне. Будуць, валадар, біцца Гедзімінавічы між сабою за землі, за ўладу. Таму лісце пачырванее.

Прароцтва Лядзейкі збылося. Нашчадкі Гедзіміна здабылі славу, але прыйшоў час – і засохла карэнне.

*Крыніца: Анатоль Бензярук. Дрэва Гедзіміна // Цвёрды арэшак : апавяданні, абразкі, прыпавесці, фантазіі, навелы / укладанне Алены Масла. – Мінск: Маст. літ., 2013.*